Diari Oficial de la Generalitat Valenciana


Sumari del DOGV 3376, del 19-11-1998 (1998/9107)

RESOLUCIÓ de 9 de setembre de 1998, del director general d'Interior de la Conselleria de Presidència de la Generalitat Valenciana, per la qual s'ordena la publicació de la Proposta de Reglament d'Agrupacions Locals de Voluntaris de Protecció Civil de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3376

Data del DOGV
:   19-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/9107


Data del document
:   09-09-1998

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 9 de setembre de 1998, del director general d'Interior de la Conselleria de Presidència de la Generalitat Valenciana, per la qual s'ordena la publicació de la Proposta de Reglament d'Agrupacions Locals de Voluntaris de Protecció Civil de la Comunitat Valenciana. [1998/S9107]
  
La Llei 2/1985, de 21 de gener, sobre Protecció Civil, estableix en l'article 14 la competència de les diferents administracions públiques en la promoció i suport de la vinculació voluntària i desinteressada dels ciutadans a la protecció civil, a través d'organitzacions que s'orientaran, principalment, a la prevenció de situacions d'emergència, així com al control de dites situacions, amb caràcter previ a l'actuació dels serveis de protecció civil o en col·laboració amb aquests.
  
La creixent importància que els ciutadans atorguen a la seua autoprotecció davant els riscos que amenacen el seu entorn sociolaboral, així com la creixent col·laboració ciutadana, solidària, altruista i voluntària, amb els serveis relacionats amb protecció civil, en emergències extraordinàries, han produït una important demanda social per participar en activitats de voluntariat de protecció civil, a través d'agrupacions permanents, principalment d'ordre local.
  
Coneixedora de les iniciatives posades en pràctica des de diversos ajuntaments i col·lectius a favor d'un voluntariat que col·labore i participe amb les administracions públiques en les tasques relacionades amb la protecció civil, aquesta Direcció General va iniciar durant l'any 1994 una campanya per a promocionar i fomentar la creació d'agrupacions de voluntaris amb aquesta finalitat, així com per a recolzar a les ja existents.
  
Dins de dites labors de suport, aquest centre directiu ha volgut oferir a les entitats locals de la Comunitat Valenciana una Proposta de Reglament d'Agrupacions Locals de Voluntaris de Protecció Civil, per a facilitar les labors de creació i reglamentació de les agrupacions per part dels ajuntaments o altres entitats locals.
  
Per tant, resolc:
  
Primer
  
Publicar, com a annex d'aquesta resolució, el text de la proposta de Reglament d'agrupacions Locals de Voluntaris de Protecció Civil, per tal que puga ser utilitzat totalment o parcialment per aquelles entitats que ho consideren convenient, sense perjuí de la seua necessària aprovació pel procediment legalment establit.
  
Segon
  
Aquesta resolució no té caràcter normatiu, i cada corporació local haurà d'adoptar, si fa el cas, el corresponent acord plenari.
  
Tercer
  
Les entitats locals que assumesquen com a pròpia i de forma íntegra la proposta de reglament que es publica a través d'aquesta resolució, podran substituir la seua publicació completa per un anunci en què conste el corresponent acord d'aprovació del reglament i la remissió a aquesta resolució, que es publica en el Diari Oficial de la Generalitat Valenciana i en els butlletins oficials de les províncies de la Comunitat Valenciana.
  
València, 9 de setembre de 1998.- El director general d'Interior: José Luis Villanueva Muñoz.
  
Annex
  
Proposta de reglament d'agrupacions locals de voluntaris de protecció civil de la comunitat valenciana
  
Part primera
  
De l'agrupació local de voluntaris/àries de Protecció Civil
  
Secció 1ª
  
Disposicions generals
  
Article 1. Denominació
  
1. L'Ajuntament d ... desenrotlla les funcions que té encomanades en matèria de protecció civil a través del corresponent servei local, en coordinació amb les diferents administracions públiques i amb la col·laboració dels ciutadans que lliure i desinteressadament desitgen participar.
  
2. Per a canalitzar la participació ciutadana municipal en aquesta matèria es crea l'Agrupació Local de Voluntaris de Protecció Civil (ALVPC), que s'enquadra orgànicament i funcionalment en la unitat municipal que preste el servei de protecció civil o, si hi manca, als serveis de Seguretat Ciutadana.
  
Article 2. Finalitat
  
L'activitat de l'agrupació es dirigirà principalment a canalitzar i estructurar la participació ciutadana en aquesta matèria i, en concret, als següents fins:
  
a) La col·laboració en la previsió i prevenció de situacions de greu risc col·lectiu, catàstrofe o calamitat pública que puguen plantejar-se al municipi
  
b) La protecció i socors de les persones i els béns quan dites situacions es produesquen
  
c) El restabliment de la normalitat en l'àrea afectada.
  
Article 3. Règim jurídic
  
L'actuació de l'agrupació es regirà per allò que s'ha disposat en aquest reglament, en la Llei 7/1985 de 2 d'abril Reguladora de les Bases del Règim Local i l'altra normativa sobre règim local, i durà a terme els seus fins en el marc del Pla Territorial Municipal davant Emergències i els plans d'Actuació davant riscos específics que és on emanen les activitats en què col·labora la ALVPC.
  
Article 4. Àmbit d'actuació
  
1. L'àmbit territorial operatiu de la ALVPC es limitarà al terme municipal. A petició del Centre Provincial de Coordinació d'Emergències de la Generalitat Valenciana, que canalitzarà les demandes d'altres màxims responsables municipals, l'alcalde podrà autoritzar la intervenció de la ALVPC en un altre municipi.
  
2. L'Agrupació podrà participar en l'àmbit supramunicipal amb altres agrupacions a través de mancomunitats, regulades per la normativa de règim local, en concret per la Llei 7/1985, de 2 d'abril, i el Reial Decret Legislatiu 781/1986, de 18 d'abril.
  
Article 5. Composició
  
1. Podran participar en la ALVPC les persones físiques, majors d'edat, que estiguen disposades a col·laborar voluntàriament en les activitats pròpies dels serveis de protecció civil.
  
2. No podran formar part de l'operatiu d'aquesta les persones que, en cas d'emergència, hagen de desenvolupar funcions en altres grups de l'estructura de la Protecció Civil, i no hi haurà cap impediment en què col·laboren amb l'agrupació en tasques preventives i de planificació.
  
3. Formaran part de la ALVPC les persones integrades en aquesta amb motiu de la subscripció per part de la corporació municipal de convenis de col·laboració amb altres administracions, organismes o entitats, públiques o privades, encaminades a la promoció, dotació de mitjans, formació i millor funcionament de la ALVPC.
  
Article 6. Mitjans econòmics
  
La corporació municipal arbitrarà els mitjans necessaris per a procurar que l'agrupació tinga material específic que garantesca la ràpida intervenció davant de qualsevol situació d'emergència, especialment al camp del transport, la uniformitat i les radiocomunicacions, i perquè l'agrupació puga disposar d'una seu digna i adequada a les necessitats d'aquesta.
  
Secció 2ª
  
Organització
  
Article 7
  
La ALVPC depén directament de l'alcalde com a responsable màxim de la Protecció Civil Local.
  
Article 8
  
La ALVPC s'estructura funcionalment en seccions (transmissions, primers auxilis, extinció d'incendis, rescat i salvament, formació, suport logístic, etc.) a les quals els voluntaris s'adscriuran en funció de la seua capacitat i preparació.
  
Per a la seua actuació, els voluntaris s'enquadraran en grups operatius (grups d'acció).
  
Aquesta estructura serà de caràcter flexible, i s'adaptarà a les necessitats del servei, als mitjans humans disponibles i a allò que s'ha establit en el Pla Territorial i els plans d'Actuació municipal davant riscos específics.
  
Article 9
  
El cap de l'agrupació és designat per l'alcalde, a proposta del regidor delegat de Protecció Civil o, si hi manca, del regidor delegat de Seguretat Ciutadana.
  
Els caps de secció i de grup seran proposats, de manera justificada, pel cap de l'agrupació i nomenats pel regidor corresponent.
  
El procés per al cessament dels càrrecs serà el mateix que per a la designació i nomenament d'aquests.
  
Secció 3ª
  
Funcions
  
Article 10
  
1. L'actuació de la ALVPC se centrarà, de forma permanent i regularitzada, al camp preventiu i operatiu de la gestió d'emergències, catàstrofes i/o calamitats públiques, conforme a allò que s'ha previst en els plans territorials municipals i en els plans d'actuació davant riscos específics i en actes de pública concurrència a petició de l'ajuntament.
  
2. En cas d'absència de serveis d'emergència professionals, o amb temps de resposta molt elevats, amb coneixement de l'emergència i prèvia notificació d'aquesta al CCE corresponent, podran actuar eventualment en tasques d'intervenció davant d'accidents o sinistres. Exerciran tasques de suport una vegada els serveis professionals facen acte de presència, i actuaran sota la seua direcció a partir de llavors.
  
Article 11
  
1. El Pla Territorial Municipal davant Emergències (PTM) i els plans d'Actuació Municipal davant Riscos Específics (PAM) són la font d'on emanen les activitats de les ALVPC; la quantitat i qualitat d'aquestes pot variar en funció de la capacitat de l'agrupació per a assumir-les.
  
2. En coherència amb la seua finalitat i organització, les funcions que podran ser objecte de desenrotllament per l'agrupació són:
  
A) En el marc de la prevenció
  
Col·laborar en els estudis de riscos de la localitat, preferentment orientats a edificis, locals i establiments de pública concurrència.
  
Col·laboració i suport a la confecció i divulgació dels plans d'Autoprotecció en dits centres.
  
Col·laboració en l'elaboració i manteniment dels plans territorials municipals i plans d'Actuació davant riscos específics.
  
Confecció i realització de campanyes d'informació i divulgació a col·lectius afectats pels distints riscos, complint amb les directrius donades pels ajuntaments de qui depenga.
  
Actuació en dispositius operatius de caràcter preventiu (en grans concentracions humanes, vigilància forestal, etc.), sempre coordinats per l'òrgan competent que corresponga.
  
B) En el marc de la intervenció
  
Suport als serveis operatius d'emergència rutinaris, a requeriment d'aquests.
  
Col·laborar en l'atenció a afectats en emergències, (evacuació, alberg, proveïment...), sempre coordinats per l'òrgan competent que corresponga.
  
En general, execució de les missions encomanades pel PTM i els PAM davant riscos.
  
Part segona
  
Dels voluntaris
  
Secció 1ª
  
Disposicions generals
  
Article 12
  
1. Podran vincular-se a l'agrupació les persones físiques, que segons allò que s'ha establit en l'art. 5, manifesten el desig de col·laborar voluntàriament en les activitats pròpies dels serveis bàsics de Protecció Civil.
  
2. També són d'aplicació les limitacions a la vinculació voluntària previstes en l'article 5 del present Reglament.
  
Article 13
  
1. Les persones que complesquen els requisits inclosos en l'article 5 d'aquest Reglament i que superen les proves d'aptitud psicofísica i de coneixements, passaran a formar part de la ALVPC.
  
2. La sol·licitud per a ser acceptat com a voluntari/ària es farà directament per l'interessat, conforme el model establit en l'annex I.
  
3. La presentació de la sol·licitud citada en el punt anterior pressuposa l'acceptació plena del present Reglament, i aquesta haurà de ser explícita quan s'ingresse en la ALVPC.
  
Article 14
  
1. La relació dels voluntaris amb el municipi s'entén com a col·laboració gratuïta i desinteressada, i estaràs basada únicament en sentiments humanitaris, altruistes i de solidaritat social, i no mantindrà, per tant, cap relació de caràcter laboral.
  
2. La permanència dels voluntaris al servei de la Protecció Civil Local serà gratuïta i honorífica, sense dret a reclamar salari, remuneració o premi, si bé l'Ajuntament, en determinats casos justificats i/o excepcionals, podrà arbitrar fórmules de compensació per a despeses derivades del servei o assistència a cursos de formació.
  
3. Queden excloses del paràgraf anterior les indemnitzacions corresponents per danys sofrits com a conseqüència de la seua prestació segons allò que estableixen els articles 25 i 26.
  
Article 15
  
La condició de voluntari/ària faculta, únicament, per a realitzar les activitats relacionades amb la protecció civil local reflectides en els articles 10 i 11 del present Reglament.
  
Secció 2ª
  
Uniformitat i identificació
  
Article 16
  
1. Per a totes les actuacions previstes, de caràcter operatiu, el voluntari haurà d'anar degudament uniformat.
  
2. La uniformitat dels membres de l'agrupació serà la següent:
  
Uniforme d'estiu: calçat tipus bóta militar, pantaló blau cobalt (o marí), camisa taronja, jersei blau cobalt (o marí) o taronja.
  
Uniforme d'hivern: calçat tipus bóta militar, pantaló blau cobalt (o marí), camisa taronja, jersei blau cobalt (o marí) o taronja, jaqueta/anorac/parka blau cobalt (o marí) o taronja i impermeable taronja.
  
Altres: es determinaran en funció del servei a prestar (plastró reflector de color taronja i granota de treball de color taronja).
  
Article 17
  
1. Tots els components de la ALVPC ostentaran sobre el costat esquerre del pit, el distintiu de Protecció Civil (autonòmic), amb el nom del municipi sobre la part inferior d'aquest (substituint el text de «Generalitat Valenciana», pel nom del municipi, segons figura en l'annex II).
  
2. L'ajuntament determinarà que altres distintius portaran en el seu uniforme (escut de la localitat, altres...) i la seua col·locació.
  
Article 18
  
1. Serà competència de l'alcaldia proporcionar un carnet acreditatiu a cada voluntari/ària de l'agrupació, segons el model establit en l'annex III.
  
2. Aquest document té l'única i exclusiva finalitat de reconéixer la condició de voluntari/ària de Protecció Civil del seu titular, i queda prohibit el seu ús amb altres fins.
  
Secció 3a
  
Formació i entrenament
  
Article 19
  
1. És objectiu prioritari en l'àmbit de la PC local la preparació del seu personal a tots els nivells, des de la selecció i formació inicial fins a la continuada i permanent, durant la relació voluntari/ària agrupació.
  
2. La formació inicial del voluntari té com a finalitat informar i posar en contacte al voluntari amb els coneixements bàsics i les realitats vinculades a la PC local, així com amb els diferents camps d'actuació.
  
Dita formació i entrenament inicial contribueix a la capacitació dels mateixos per a incorporar-se en condicions d'eficàcia a la corresponent unitat d'intervenció.
  
Article 20
  
La formació permanent i continuada del voluntari té com a objectiu no només la garantia i posada en pràctica d'un dret d'aquell, sinó, sobretot, atendre a les necessitats reals de la prestació del servei, i obtenir els majors nivells de responsabilitat, eficàcia i seguretat.
  
Article 21
  
1. La ALVPC podrà participar amb el seu personal en els cursos de formació i entrenament que organitze la Direcció General d'Interior, i en la convocatòria de la qual faça menció explícita a aquesta possibilitat.
  
2. L'ajuntament, a través de la ALVPC, podrà organitzar els seus cursos en l'àmbit local.
  
3. L'organisme organitzador de cada curs serà el responsable d'emetre els seus certificats d'assistència i/o aprofitament d'aquests.
  
Secció 4ª
  
Drets dels voluntaris
  
Article 22
  
En els termes dels articles 15, 16 i la disposició addicional 3a de la Llei 6/1996, de 15 de gener, del Voluntariat, el temps prestat com a voluntari podrà produir els efectes del servei militar o prestació social substitutòria, i amb aquesta finalitat s'expedirà l'oportú certificat.
  
Article 23
  
1. El voluntari té dret a usar els emblemes, distintius i equips del servei, en totes les actuacions a què siga requerit.
  
2. A efectes d'identificació, en casos d'intervenció, emergències o catàstrofes, l'ús d'aquests és obligatori.
  
3. Igualment, el voluntari té dret a rebre una acreditació suficient per part de l'ajuntament en què presta servei.
  
Article 24
  
1. El voluntari té dret a ser reintegrat de les despeses de manutenció, transport i allotjament ocasionades per la prestació del servei, i haurà d'afrontar aqueixes despeses l'administració pública de què depenga la planificació i l'organització del dispositiu establit.
  
2. En qualsevol cas, aquesta compensació de les despeses no tindrà caràcter de remuneració o salari.
  
Article 25
  
1. El voluntari té dret a adoptar totes les mesures necessàries per a evitar situacions que comporten perills innecessaris per a ell o per a tercers.
  
2. En qualsevol cas, el voluntari té dret a estar assegurat contra els possibles riscos derivats de la seua actuació.
  
3. Els contratemps derivats de la seua actuació com a membre de la ALVPC estaran coberts per una assegurança d'accidents, que garantirà com a mínim les prestacions medicofarmacèutiques necessàries.
  
4. Igualment, quedaran assegurades les indemnitzacions corresponents en els casos en els quals, com a conseqüència de l'accident, sobrevinga invalidesa permanent o mort.
  
Article 26
  
1. Els danys i perjudicis que, com a conseqüència del treball voluntari, pot sofrir aquest, així com tercers, quedaran coberts per una assegurança de responsabilitat civil.
  
2. L'ajuntament, no obstant això, serà responsable civil subsidiari, conforme a la legislació vigent, en virtut de la seua potestat de comandament sobre la ALVPC.
  
3. La modalitat de les corresponents pòlisses d'assegurances i quanties de les indemnitzacions seran fixades per l'ajuntament, i aquest es responsabilitzarà de sufragar les quotes.
  
4. Les quanties de les assegurances s'actualitzaran anualment.
  
Article 27
  
1. El voluntari de Protecció Civil té dret a obtenir tota la informació possible sobre el treball a realitzar.
  
2. Així mateix, té dret a conéixer tots els aspectes referents a l'organització de l'agrupació en què participa.
  
Article 28
  
1. El voluntari podrà efectuar les peticions, suggeriments i reclamacions que considere necessàries, dirigides per escrit al cap de l'agrupació .
  
2. En tot cas si, transcorreguts 20 dies des de l'entrada en el registre, l'escrit no és contestat, es podrà elevar directament a l'alcalde o al regidor delegat.
  
Secció 5ª
  
Deures dels voluntaris
  
Article 29
  
1. Tot voluntari ha de respectar la jerarquia de l'agrupació, i col·laborar en la major eficàcia d'aquesta.
  
2. Els voluntaris hauran d'acatar la direcció d'altres organismes competents, en determinades actuacions previstes en el Pla Territorial o plans d'Actuació Municipals.
  
3. En cap cas, el voluntari actuarà com a component de l'agrupació és dels actes de servei.
  
No obstant això, podrà intervenir amb caràcter estrictament personal, i sense cap vinculació amb l'agrupació, en aquells supòsits relacionats amb el seu deure com a ciutadà, i emprar els coneixements i experiències derivats de la seua activitat voluntària.
  
Article 30
  
1. El voluntari té el deure de conservar i mantenir en perfectes condicions d'ús el material i l'equip que se li haja confiat.
  
2. Els danys causats en aquests, com a conseqüència del tracte indegut o falta d'atenció, seran responsabilitat del voluntari.
  
3. En qualsevol cas, tot el material en poder del voluntari serà tornat a l'agrupació si es modifiquen les circumstàncies que van aconsellar o van habilitar tal depòsit.
  
Secció 6ª
  
Recompenses
  
Article 31
  
1. L'activitat altruista, solidària i no lucrativa exclou tota remuneració, però no impedeix el reconeixement dels mèrits del voluntari i, per tant, la constatació d'aquests a efectes honorífics.
  
2. Els mèrits i honors concedits, seran anotats en l'expedient personal de l'interessat.
  
3. Correspon a l'alcalde la valoració de les conductes meritòries que puguen ser recompensades, sempre de caràcter no material.
  
4. La valoració de les conductes meritòries es realitzarà a través de reconeixements públics, diplomes o medalles, a més a més d'altres distincions que puga concedir l'ajuntament o qualsevol administració pública.
  
Secció 7ª
  
Rescissió i suspensió del vincle amb l'agrupació
  
Article 32
  
1. Són causes de suspensió temporal de la vinculació voluntària amb la ALVPC les següents:
  
A) La incorporació al servei militar o prestació social substitutòria.
  
B) L'embaràs, segons prescripció facultativa o a petició de la interessada.
  
C) L'atenció a nadons o fills menors, a petició de l'interessat.
  
D) La malaltia prolongada justificada.
  
E) La realització d'estudis és del municipi.
  
F) Exercir un treball que implique llargs i freqüents desplaçaments.
  
G) Per incompliment dels deures del voluntari.
  
2. La reincorporació haurà de sol·licitar-se explícitament.
  
Article 33
  
La relació voluntària amb la ALVPC podrà ser rescindida per les següents causes:
  
A) Per la petició expressa i per escrit de l'interessat.
  
B) Per declaració d'incapacitat.
  
C) Per incompliment greu i amb caràcter reiterat dels deures del voluntari.
  
D) Per quedar sotmés en situació d'inhabilitació per a l'exercici de càrrecs públics, per sentència ferma.
  
Article 34
  
En tots els casos en els quals es produesca la rescissió de la relació del voluntari amb l'agrupació, aquest tornarà, de forma immediata, els equips i les acreditacions que tinguen.
  
Article 35
  
A petició de l'interessat, s'expedirà certificat en què consten els serveis prestats en l'agrupació.
  
Disposició addicional
  
La corporació municipal podrà subscriure convenis de col·laboració amb altres administracions, organismes o entitats, públiques o privades, encaminades a la promoció, dotació de mitjans, formació i millor funcionament de la ALVPC.
  
Disposició final